СУСТРЭЧА 6

**ЧЫТАННЕ СЛОВА БОЖАГА**

*Не хлебам адным будзе жыць чалавек, а кожным словам, што выходзіць з вуснаў Божых.*

*(Мацвея 4:4)*

**1. Уводзіны**

Ксёндз Кафарэль кажучы аб сустрэчы экіпы звярнуў увагу, што найважнейшай мэтай сустрэчы з’яўляецца пошук Хрыста. Давайце прыгадаем сабе сцэну апісаную святым Янам, у якой апосталы ідуць за Езусам. “А Езус, абярнуўшыся і ўбачыўшы, што яны ідуць за Ім, кажа: “Чаго шукаеце?” (Яна 1:38). Апосталы мелі шчасце ісці за Езусам і нават застацца ў Яго доме. Дарам, які дае нам магчымасць сустракацца з Хрыстом з’яўляецца Святое Пісанне. Пад час гэтай сустрэчы мы ўвядзём другі пункт высілку “Чытанне Божага Слова”. Здольнасць занурыцца ў Божае Слова прыходзіць вельмі павольна, нават тады, калі мы актыўна стараемся гэтай здольнасці дасягнуць. Хай аднак не пужаюць нас гэтыя цяжкасці. Дапамогай будзе наша экіпа, кожны з яе ўдзельнікаў, які пад час малітвы будзе адкрываць перад намі вартасць Божага Слова.

**2. Сустрэча экіпы**

***І частка сустрэчы*** 

***• Прымаем пасілак і дзелімся жыццём***

У першай частцы, як на кожнай сустрэчы, мы прымаем пасілак, падчас якога дзелімся жыццём. Мы павінныя быць падрыхтаваныя да гэтага. Калі мы дзелімся жыццём, мы перадаем частку сябе. Ці заўважылі вы, што іншыя сужэнствы, якія прымаюць удзел у сустрэчы сталі вам больш блізкія? Ці памятаеце чым дзяліліся мінулы раз? Магчыма вы чакаеце працягу падзеяў, аб якіх размаўлялі?

**II ЧАСТКА СУСТРЭЧЫ** 

***• Малітва супольнасці***

Хада гэтай часткі сустрэчы не адрозніваецца ад папярэдняй сустрэчы. Спачатку, як на кожнай сустрэчы экіпы, мы папросім Духа Святога аб атрыманні моцы, каб усё, што мы будзем рабіць было згодна з Божай воляй. Пасля мы будзем дзяліцца разважаўчы над тэкстам Слова скіраванага да нас. На гэтай сустрэчы прапануем, каб мы паразважалі над фрагментам з Евангелля паводле святога Мацвея.

**Тлумачэнне прыпавесці пра сейбіта (Мацвея 13:18-23)**

*“Вы ж паслухайце значэнне прыпавесці пра сейбіта. Да кожнага, хто слухае слова пра Валадарства, а не разумее, прыходзіць злы і крадзе пасеянае ў сэрцы яго; вось каго азначае пасеянае пры дарозе. А пасеянае на камяністых месцах — гэта той, хто чуе слова і адразу прымае яго з радасцю, але не мае ў сабе кораня і нясталы. Калі за слова настане ўціск ці пераслед, ён адразу спакушаецца. Пасеянае ж у церні — гэта той, хто чуе слова, але турботы гэтага веку і зман багацця заглушаюць слова, і яно становіцца бясплодным. Пасеянае ж на добрай зямлі — гэта той, хто чуе слова і разумее, і прыносіць плён, адзін у сто разоў, другі ў шэсцьдзясят, а іншы ў трыццаць”.*

Дазвольце, каб Божае Слова асвятліла вас. Дазвольце, каб словы прамоўленыя нам Богам сталі дарам для іншых удзельнікаў сустрэчы. Не пакідайце вашых думак толькі сабе. Нашыя словы не павінныя быць мудрыя. Дастаткова, каб былі нашыя і былі праўдзівыя.

*Ойча,*

*Не хлебам адзіным жыве чалавек,*

*Але кожным словам, якое выходзіць з вуснаў Тваіх,*

*Дай нам кожны дзень*

*Хлеб Твайго Слова.*

*Павяліч сярод народу Твайго*

*Голад і прагненне Твайго Слова,*

*Смак Святога Пісання.*

*Праз Яго аб’яві нам намер Сваёй любові,*

*Які маеш для кожнага з нас,*

*Для Касцёла і ўсяго свету.*

*Навучы нас чытаць Слова,*

*Якое дорыш нам кожны дзень*

*У эўхарэстычным набажэнстве.*

*Такім таксама з’яўляецца Твой хлеб,*

*Аб якім просім так, як навучыў нас Твой Сын.*

*Ойча, просім цябе, накармі нас Словам так,*

*Каб мы маглі перамяніць у дзеянне ўсё,*

*Што пачулі і дзякуючы нашай цярплівасці*

*Прыносілі плён.*

*Амэн*

*Кардынал Данеелс*

Працягнем нашу малітву ў выглядзе спантаннай малітвы. Мы дзякуем Богу за атрыманыя дары, просім Яго, каб даў нам тыя дары, якіх мы найбольш патрабуем. Скончым нашую малітву інтэнцыямі, якія даверым усё нашай супольнасць. Да наступнай сустрэчы будзем насіць гэтыя інтэнцыі ў сэрцы і ўзгадваць іх падчас нашых малітваў. Духоўны дарадчык прадставіць іх Богу.

**III ЧАСТКА СУСТРЭЧЫ** 

***• Духоўнае жыццё. Паглыбленне веры і любові***

**Дзелімся рэалізацыяй канкрэтных пунктаў высілку**

*„Калі мы дзелімся жыццём, мы маем важны час узаемнай духоўнай дапамогі. Прыняцце ўзаемнай адказнасці адбываецца на трох падмурках праз:*

*– трывалы пошук Божай Волі,*

*– пошук праўды аб нас саміх,*

*– досвед сустрэчы і супольнасці.*

*Кожнага ўдзельніка экіпы мы запрашаем падзяліцца сваім досведам на тэму рэалізацыі канкрэтных пунктаў высілку праз мінулы месяц”.*

*Даведнік END*

*Калі мы дзелімся жыццём, мы мусім звярнуць увагу на прынятыя высілкі i дасягнутыя поспехы. Гаворка ідзе не аб тым, каб распавядаць, што мы зрабілі, а што не, а аб тым, каб падзяліцца поспехам у нашым духоўным жыцці, спосабам якім мы выконваем пункт высілку, а таксама цяжкасцямі, з якімі мы сустрэліся.*

*Сустрэча экіпы*

Каротка падзяліцеся тым, як прайшло выкананне практыкавання “Прысядзем разам”. Калі толькі гэта не закранае граніцы інтымнасці, падзяліцеся таксама плёнам вашага сужэнскага дыялогу ў прысутнасці Хрыста. Перад сустрэчай вы павінныя дамовіцца аб чым будзеце гаварыць. У падрыхтоўцы могуць быць карысныя пытанні:

• Ці зрабілі мы штомесяцовае практыкаванне “Прысядзем разам”?

• З якімі цяжкасцямі вы сутыкнуліся? Ці/як удалося іх пераадолець?

• Што дапамагло нам у выкананні гэтага практыкавання?

• Што прынесла асаблівую радасць?

***• Уводны тэкст да абмену думкамі*** 

Адукацыйная тэма гэтай сустрэчы – гэта жыццё Словам Божым (чытанне Божага Слова). Падчас кожнай святой Імшы, падчас літургіі слова мы ўслухоўваемся ў словы, якія скіроўвае да нас Бог. Гэта не павінен быць адзіны час, калі мы сустракаем Бога праз Слова. Жывы кантакт з Богам патрабуе рэгулярнага чытання Яго Слова.

*У матэрыялах руху можам сустракаць такі варыянт назвы пункту высілку як “Слуханне Слова Божага”. Гэта падкрэслівае тое, што мы павінны імкнуцца да “вольнага і медытацыйнага чытання Божага Слова, якое прыцягвае нашае сэрца”.*

*Каментарый адказнай пары за Рэгіен Беларусь*

Да абмену думкамі на сустрэчы накіроўвае нас тэкст паслання (выбраныя фрагменты), якія сказаў папа Бенедыкт XVІ да моладзі. Адчуем сябе маладымі людзьмі.

**• Пасланне Святога Айца Бенедыкта XVI да моладзі ўсяго свету з нагоды XXI Сусветных Дзён Моладзі (фрагменты)**

Тэма, якую я прапаноўваю Вам для разважання, гэта верш 119 Псальма: “Слова Тваё – светач нагам маім і святло сцежцы маёй” (верш 105). Гэтыя словы так пракаментаваў улюбёны Ян Павел ІІ: “ Малітоўнік разплываецца ў хвале Божага Закону, які прымае за лампу нагам сваім на змрочнай часта дарозе жыцця” (Insegnamenti di Giovanni Paolo II, XXIV/2, 2001, p. 715). Бог аб’яўляецца ў гісторыі, прамаўляе да людзей, а Яго слова мае стваральную моц. Істотна габрэйскае паняцце “dabar”, якое звычайна перакладаюць як “слова”, абазначае таксама і дзеянне. Бог кажа тое, што робіць і робіць тое, што кажа. У Старым Запавеце прадказвае сынам Ізраэля прыйсце Месіі і заключэнне “новага” запавету; у Слове, якое сталася целам, спаўняе сваё абяцанне. Гэта дасканала паказвае таксама Катэхізіс Каталіцкага Касцёла: “Хрыстос, Сын Божы, Які стаўся чалавекам, з’яўляецца адзіным, дасканалым і канчатковым Словам Айца. У Ім Ён сказаў усё і не будзе ўжо іншага слова апроч Яго” (н. 65). Дух Святы, які вёў выбраны народ і даваў натхненне аўтарам Святога Пісання, адкрывае сэрцы веруючых на прысутную ў іх мудрасць. Той самы Дух пастаянна прысутны ў эўхарыстычнай цэлебрацыі, калі святар, кажучы “in persona Christi” слова кансэкрацыі, перамяняе хлеб і віно ў Цела і Кроў Хрыста, каб яны сталі духоўнай ежай для вернікаў. Для таго, каб пасоўвацца наперад у зямной пілігрымцы да нябеснай Айчыны, патрэбная нам усім ежа слова і хлеба вечнага жыцця, якія з’яўляюцца нераздзельнымі!

Апосталы прынялі слова збавення і перадалі яго сваім пераемнікам як каштоўны камень, які захоўваецца ў бяспечнай шкатулцы Касцёла: без Касцёла гэтая каштоўнасць можа згубіцца ці здрабніцца. Дарагая моладзь, любіце Слова Божае і любіце Касцёл, які дае вам доступ да так каштоўнага скарба, дазваляючы вам шанаваць яго багацце. Любіце і ідзіце за Касцёлам, які атрымаў ад свайго Заснавальніка місію паказваць людзям шлях да сапраўднага шчасця. Няпроста распазнаць і сустрэць сапраўднае шчасце ў свеце, у якім мы жывем, дзе чалавек часта становіцца закладнікам плыні думак, якія вядуць яго, хоць ён і лічыць сябе “вольным”, да згубы ў памылках альбо ілюзіях фальшывых ідэалогій. Трэба неадкладна “вызваліць вольнасць” (параўнай энцыкліка Veritatis splendor, 86), асвяціць цемру, у якой блукае чалавецтва. Езус сказаў, як гэта будзе магчыма: “Сказаў тады Езус юдэям, якія паверылі ў Яго: “Калі вы будзеце трываць у слове Маім, то сапраўды будзеце вучнямі Маімі і пазнаеце праўду, а праўда вызваліць вас” (Яна 8:31-32). Уцелаўлёнае Слова, Слова Праўды, робіць нас вольнымі і кіруе нашу вольнасць да дабра. Дарагая моладзь, часта разважайце над словам Бога і дазвольце, каб Дух Святы быў вашым настаўнікам. І аднойчы вы адкрыеце, што думкі Бога – гэта не думкі людзей; вы будзеце здольныя сузіраць праўдзівага Бога і чытаць падзеі гісторыі Яго вачамі; напоўніцу скаштуеце радасць, якую нараджае праўда. На дарозе жыцця, няпростай і не пазбаўленая пасткаў, можаце спаткаць цяжкасці і цярпенні, і часам будзе вас знаходзіць спакуса, каб паўтарыць за Псальмяром: “Моцна прыгнечаны я” (Псальм 119:107). Не забывайцеся, каб разам з ім дадаць: “Госпадзе, ажыві мяне паводле слова Твайго… Душа мая бесперастанку ў руцэ маёй; але закона Твайго не забываю” (там жа 119:107, 109). Поўная любові прысутнасць Бога праз Яго Слова, гэта лампа, якая азарае цемру страху і асвятляе дарогу нават у самыя цяжкія хвіліны”.

Аўтар Паслання да Габрэяў піша: “Слова Божае жывое і дзейснае, вастрэйшае за ўсялякі меч двусечны. Яно пранікае ажно да падзелу душы і духа, суставаў і шпіку і здольнае судзіць думкі і намеры сэрца” (4:12). Патрэбна сур’ёзна прыняць выклік, каб усведамляць слова Божае як “меч” неабходны ў духоўнай барацьбе; яно дзейснае і прыносіць плён, калі мы навучымся яго слухаць і яму падпарадкоўвацца. Катэхізіс Каталіцкага Касцёла тлумачыць: “Быць паслухмяным у веры азначае ў свабоднай волі падначаліцца пачутаму слову, бо яго праўда гарантаваная Богам, які ёсць самой Праўдай” (н. 144). У той момант, калі прыкладам слухання, якое з’яўляецца паслушэнствам, ёсць Абрагам, Саламон у сваю чаргу аказваецца апантаным шукальнікам надзеі схаванай у Слове. Калі Бог прапануе яму: “Прасі, што даць табе”, кароль-мудрэй адказвае: “Даруй жа рабу Твайму сэрца разумнае” (1 Кніга Царстваў 3:5, 9). Таямніцай валодання “разумным сэрцам” з’яўляецца стварэнне сэрца здольнага слухаць. Дасягнуць гэтага можна праз нястомнае разважанне над Словам Божым і паглыбленне ў ім, праз абавязак лепшага яго спазнавання.

Дарагая моладзь, заклікаю вас, каб вы дасягнулі блізкасці з Бібліяй, каб вы трымалі яе пад рукой, каб яна была для вас як компас, які паказвае дарогу, па якой трэба ісці. Чытаючы яе, навучыцеся спазнаваць Хрыста. Аб гэтым кажа святы Геранім: “Няведанне Святога Пісання – гэта няведанне Хрыста” (PL 24,17; параўнай Dei Verbum, 25). Правераным шляхам паглыблення і спажывання слова Божага з’яўляецца “lectio divina”, якая з рэальнага здарэння ўтварае духоўную дарогу ў этапах. Ад “lectio”, якая заключаецца ў шматразовым чытанні фрагменту Святога Пісання, каб выхапіць яго галоўныя элементы, пераходзім да “meditatio”, якая ёсць як унутранае чаканне, калі душа звяртаецца да Бога, стараючыся зразумець, што Яго слова хоча сказаць сёння аб нашым рэальным жыцці. Пасля прыходзіць “oratio”, якое дазваляе нам засяродзіцца на непасрэднай размове з Богам, і ў канцы мы даходзім да “contemplatio”, якое дапамагае нам захаваць сэрца ўважлівым на Хрыста, слова Якога “як пры лямпе, што свеціць у цёмным месцы, пакуль не пачне світаць дзень і зараніца не ўзыдзе ў сэрцах вашы” (2 Пятра 1:19 ). Чытанне, вывучэнне і разважанне над Словам павінныя весці да жыцця напоўненага кагерэнтным далучэннем да Хрыста і Яго вучэння.

Святы Якуб асцерагае: “Будзьце ж выканаўцамі слова, а не толькі слухачамі, якія падманваюць саміх сябе. Бо той, хто слухае слова, а не выконвае яго, падобны да чалавека, які разглядае свой натуральны твар у люстэрку: прыгледзеўся да сябе, адышоў і адразу забыўся, якім быў. Аднак той, хто пранікае ў дасканалы закон свабоды і трывае ў ім не як забыўлівы слухач, але як чынны выканаўца, той будзе шчаслівы ў тым, што робіць” (1:22-25). Хто слухае слова Божае і пастаянна да яго кіруецца, грунтуе сваю экзыстэнцыю на трывалым падмурку. “Таму кожны, хто слухае гэтыя словы Мае і выконвае іх, будзе падобны да чалавека разумнага, які пабудаваў свой дом на скале.” (Мацвея 7:24): не скарыцца непагадзе. Будаваць жыццё на Хрыстусе, з радасцю прымаючы Яго Слова і ўводзячы ў жыццё Яго навучанне: гэта, моладзь трэцяга тысячагоддзя, ваша праграма! Гэта неадкладная рэч, каб паўстала новае пакаленне апосталаў, укарэненых у слове Хрыста, здольных адказаць на выклікі нашых часоў і гатовых паўсюль пашыраць Евангелле. Гэтага прагне ад нас Пан, да гэтага заклікае вас Касцёл, гэтага свет – хоць і сам аб гэтым не ведае – чакае ад вас! А калі гэта Езус вас кліча, не бойцеся адказаць Яму велікадушна, асабліва, калі прапануе вам, каб вы ішлі за Ім у кансэкраваным жыцці ці ў жыцці святарскім. Не бойцеся; даверцеся Яму, і Ён вас не падвядзе”.

**• Выказванне папы падказвае пытанні, якія мы можам сабе задаць:**

◦ Ці адкрыты/ая я на Слова Божае?

◦ Якое значэнне ў нашым сужэнстве мае чытанне Слова?

***• Абмен думкамі на сустрэчы*** 

*• Мы можам карыстацца наступнымі пытаннямі:*

◦ Ці была прысутнай Біблія ў нашых бацькоўскіх дамах?

◦ Які наш асабісты досвед чытання Слова Божага?

◦ Ці ёсць нейкія тэксты, фрагмент Божага Слова, якія мы асабліва любім? Калі так, то якія гэта тэксты і чаму мы іх любім?

◦ З якімі цяжкасцямі мы сутыкаемся чытаючы Слова Божае?

Гэтыя пытанні толькі прапанова. Магчыма вы падрыхтуеце іншыя прапановы на абмен думкамі на сустрэчы. Аднак нават калі толькі адно з вышэйшых пытанняў для вас цікавае, усё роўна дашліце яго вядучай пары.

***• Харызмат Руху і навучанне* **

*“Наступны канкрэтны пункт высілку, які мы пазнаем на гэтай сустрэчы, гэта*

*“Рэгулярнае чытанне Божага Слова”*

*(Чым з’яўляецца экіпа Notre-Dame)*

Гэты раздзел мае на мэце зразуменне сілы, якую мае чытанне Божага Слова і заахвочванне нас паставіць гэтую практыкі ў цэнтр нашага жыцця. Гэта Яго Сын і Яго Дух правядуць нас “навучыць усёй праўдзе” (Яна 16:13).

*Фундаменты чытанняСлова*

Бог прамаўляе да людзей, бо любіць іх. Ён хоча з кожным устанавіць асабістыя стасункі. Ён гаворыць, каб даць нам спазнаць Яго, каб аб’явіць сваё вялікае прагненне любові да нас, каб дзяліцца Сваімі думкамі, жаданнямі, воляй наконт кожнага з нас, каб прапанаваць нам Сваю Любоў.

Бог прамаўляе да нас першы. Ён нас першы палюбіў:

• Ён гаворыць да нас праз стварэнне.

• Ён гаворыць да нас праз гісторыю. Яго дзеянне ўпісвае нашую гісторыю ў святую гісторыю.

• Ён гаворыць да свайго народа праз прарокаў, каб нагадаць яму Яго выбранасць і місію.

• У канцы гаворыць праз Езуса, Свайго Сына: гэтыя словы перададзеныя нам у Евангеллі.

*“Евангеллі, якія пераказваюць нам незлічоныя словы Хрыста, паказваюць нам толькі тры словы Айца. Якімі каштоўнымі павінныя быць яны для нас! Адно з іх гэта рада, адзіная рада Айца для сваіх дзяцей. З якім бясконцым, сыноўім стаўленнем мы павінныя яе прыняць і з якой стараннасцю мы павінныя яе трымацца! Гэтая рада, якая хавае ў сабе таямніцу ўсёй святасці, яна простая і выражаецца ў адным слове: “Слухайце Яго” (Мацвея 17:16) – кажа Айцец, паказваючы на Свайго ўмілаванага Сына”.*

*Фрагмент ліста ксяндза Генры Кафарэля.*

*Прапанова, як прыслухоўвацца да Слова Божага*

Існуюць розныя сітуацыі, у залежнасці ад досведу канкрэтнай асобы. Некаторыя ведаюць з Пісання толькі тое, што пачулі падчас Імшы. Хтосьці ніколі не разважаў над Словам, а хтосьці займаеца гэтым даўно. Гаворка ідзе пра асабісты шлях кожнага чалавека: дзень за днём, год за годам:

• Некаторыя маюць мала часу, але хочуць пачуць Слова ад Бога, якое надае сэнс іх жыццю

• Іншыя маюць больш часу і хочуць, каб Слова пранікла ў іх сэрца і ў іх сужэнства.

*A. Калі мы маем мала часу:*

Чытанне тэкстаў на канкрэтны дзень досыць лёгка даступная (Мы можам знайсці яе ў штомесячніках тыпу Арэмус, ці ў розных аплікацыях на тэлефон). Гэта Камунія з усім Касцёлам. Можна яе практыкаваць асабіста альбо ў сужэнстве. Можам разважаць, якім чынам словы Езуса могуць мець уплыў на наша штодзённае жыццё.

Многія сужэнствы, якія маюць досвед чытання Слова – часта супольнага – сведчаць аб тым, якім чынам гэта паўплывала на развіццё іх кахання, з’яднала іх і дала радасць сустрэчы з Богам, нават, калі ў іх не было шмат часу і яны не ўмелі яшчэ супольна маліцца.

*B. Калі мы прымаем рашэнне пасвяціць на чытанне больш часу*

Некалькі заўвагаў

Ксёндз Кафарэль прапануе некалькі падказкаў, якія папярэднічаюць чытанню Божага Слова:

• Напачатку просты выбар: месца, гадзіна, працягласць.

• У маіх “чатырох сценах” існуе месца, у якім я адчуваю супакой з самім сабой, дзе я магу раслабіцца, дзе змагу прыпыніцца.

• Я выбіраю час сустрэчы, як у выпадку сустрэчы з сябрам. Добрай ідэяй будзе занатаваць час сустрэчы ў каледары!

• Я свабодна выбіраю працягласць сустрэчы і трымаюся гэтага выбару.

• Усё гэта можа здавацца банальным, але гэта добры спосаб увесці практыку чытання Слова і трывання ў ёй.

• Выбраць фрагмент Святога Пісання. Лепш пачынаць з тэкстаў з Новага Запавету, у якіх гаворыць Езус. Гэта можа быць Евангелле на дзень. Гэты тэкст упісваецца ў гісторыю збаўлення, у нашу асабістую гісторыю (святую гісторыю).

• Можаце прамовіць малітву-просьбу, каб Пан абудзіў вашае сэрца.

*План чытання*

• Вы пачынаеце чытанне Слова ад выканання канкрэтнага жэсту (напрыклад, знаку крыжа) і ад малітвы да Святога Духа аб гатоўнасці сэрца.

• У месцы малітвы вы можаце таксама паставіць якую-небудзь іконку, свечку… бачныя знакі сустрэчы з Асобай.

• Вы павольна некалькі разоў чытаеце выбраны тэкст. Можна таксама прачытаць гэты тэкст вечарам папярэдняга дня. Ён пранікне ў ваш дух, нават, калі вы не будзеце гэта да канца ўсведамляць.

• Пасля вы задаеце сабе пытанні адносна герояў тэксту. Спрабуеце, у прастаце сэрца, перажываць іх сумненні, надзеі. Знайдзіце постаць, якая бліжэй вам у дадзены момант, якая прыцягвае вашу ўвагу.

• Пазней сканцэнтруйцеся на асобе Хрыста: Ён звяртаецца да вас менавіта зараз. “Умець слухаць з пакорай, гэта значыць, што мы заўсёды можам вучыцца ад другога, ён навучыць нас рэчам, на якія мы самі ніколі б не звярнулі з увагі” (Айцец Рэнадзін).

• Гаворка ідзе не пра інтэлектуальны дыялог, у якім я паказываю ўсе мае веды, а аб дыялогу сэрца, які з’яўляецца спосабам напаўняцца крыніцай жыцця і веры. Шукайце словаў, якія вас дакранаюцца, якія вас глыбока пранікаюць. Слухайце словы Хрыста, трывайце ў цішыні; вы становіцеся людзьмі-сучаснікамі часоў, пра якія чытаеце.

• Скончыце гэты час чытання Слова Божага асабістай малітвай просьбай (заступніцкай).

Рэгулярнае чытанне Божага Слова дазваляе кожнаму ўдзельніку экіпы ўстанавіць асабісты кантакт з асобай Хрыста. Гэты кантакт з’яўляецца слупом для кожнага духоўнага жыцця. Слова Божае, якое мае стваральную моц з’яўляецца невычэрпнай крыніцай матывацыі і энэргіі на дарозе нашага асабістага і сужэнскага ўзрастання. Пад словам “рэгулярнае” мы павінныя разумець акрэслены прамежак часу, які мы самі для сябе акрэслім. Звычайна напачатку мы чытаем Слова кожныя некалькі дзён, кожны тыдзень, каб паступова перайсці да больш частага кантакту са Словам. Многія сужэнствы, якія прымаюць удзел у Руху Equipes Notre-Dame штодзённа, з радасцю чытаюць Божае Слова. Гэта суправаджаецца рэфлексіяй над тэкстам, у цішыні, каб лепш зразумець, што Пан да нас прамаўляе.

Чытанне Божага Слова і жыццё ім патрабуе пастаянных высілкаў і трываласці. Менавіта таму Рух паставіў гэтую практыку ў навучанні “Канкрэтных Пунктаў Высілку”. Яе мэта дапамагчы сужэнцам жыць Евангеллем кожны дзень, у сужэнстве і ў сям’і. Высілак заключаецца не толькі ў чытанні Божага Слова.

Высілак заключаюцца ва ўважлівасці, вернасці і трываласці.

Чытанне Слова абавязковае для асабістага і сужэнскага ўзрастання, бо Слова дзейнічае перамяняючы нашыя сэрцы і навяртаючы нас.

**3. Заданні на час паміж сустрэчамі** 

**• Памятайце аб малітве** *Магніфікат.*

• Правядзіце штомесяцовы сапраўдны сужэнскі дыялог у прысутнасці Пана. Калі вы сутыкаецеся з непаразуменнямі падчас дыялогу, то падумайце ці не вынікаюць яны не з адсутнасці любові, а з цяжкасцяў звызаных з камунікацыяй:

◦ дрэнна пераводзім думкі ў словы – мы кажам адно, сужэнец чуе іншае,

◦ размаўляем пад эмоцыямі, усхвалявана,

◦ мы не можам прыняць крытыкі сваіх паводзінаў ад іншага чалавека,

◦ быццам слухаем адзин аднаго, але па-сапраўднаму не слухаем,

◦ напачатку шукаем віны ў сужэнцу, але не ў сабе.

• Прыкладзіце высілак рэгулярнага чытання і разважання Божага Слова. На сустрэчы мы будзем дзяліцца нашым духоўным ростам звязаным з рэалізацыяй двух пунктаў высілку; практыкаванне “Прысядзем разам” і “Чытанне Божага Слова”.

• Прачытайце наступную тэму з матэрыялаў. Дашліце свае прапановы на абмен думкамі на сустрэчы. Няхай тэкст, які вы прачыталі, дзейнічае ў вашым жыцці.

• Падрыхтуйцеся, каб падзяліцца жыццём.

• Падрыхтуйце сваю інтэнцыю, якую вы даверыце малітве экіпы. Дашліце сваю інтэнцыю адказнай пары.

• На наступнай сустрэчы мы выберам адказную пару. Падумайце, хто па вашаму меркаванню, найлепш будзе выконваць гэтую ролю. Аб ролі адказнай пары распавядзе пілатуючая пара. Кароткая інфармацыя ў дадатку.

**Дадатак – Адказная пара экіпы**

**• Адказная пара экіпы выбраная на сёмай сустрэчы навучання будзе да канца навучання адказная за тое, як праходзяць дзве першыя часткі сустрэчы. Да заданняў такога сужэнства адносяцца:**

A. Арганізацыя сустрэчы

a. вызначэнне даты і мейсца сустрэчы,

b. вызначэнне гаспадара сустрэчы; гаспадар звычайна арганізоўвае пасілак, які мы спажываем у першай частцы сустрэчы,

c. забеспячэнне, што на сустрэчу будзе падрыхтаваная свечка, якая сімбалізуе Хрыста.

B. Пачатак сустрэчы і правядзенне часткі, калі мы дзелімся жыццём падчас пасілку.

C. Правядзенне малітвы ў другой частцы сустрэчы.

D. Збор малітоўных інтэнцый на наступны месяц.

E. Удзел у падрыхтоўцы сустрэчы з духоўным дарадчыкам. Новая адказная пара заўсёды можа разлічваць на дапамогу сужэнства, якое праводзіць навучанне. Сваю дапамогу пілатуючая пара аказвае адказнай пары да канца навучання. Пасля сканчэння навучання, у экіпе якая ўзнікне, будзе выбранае новае сужэнства (гэта можа быць тое самае сужэнства), якое будзе, ужо напоўніцу, выконваць ролю адказнай пары экіпы.